stanford-oval/wikipedia huggingface dataset:
סיינה גילורי
ביוגרפיה

גילורי נולדה בעיירה קטרינג (אנ'), נורת'האמפטונשייר, אנגליה בתם של גיטריסט הפולק האמריקאי אייזק גילורי (אנ') ושל הדוגמנית האנגלייה טינה תומפסון, שנישאו ב-1973. אביה היה בן להורים אמריקאים וטורקים-יהודים שנולד בבסיס הצי הימי של מפרץ גואנטנמו בקובה.
הוריה עברו לפולהאם, לונדון, כאשר גילורי הייתה בת שנתיים, ולאחר מכן לנורפוק כשהייתה בת 11. בגיל עשר היא נסעה להתארח אצל בני דודים במקסיקו כדי ללמוד ספרדית.
יש לה אח למחצה בשם ג'ייס, מנישואיה הראשונים של אימה. הוריה התגרשו ב-1990 כשסיינה הייתה בת 14. בשנת 1993, אביה התחתן בשנית עם ויקי מק'מילן, ונולדו להם שני ילדים, אלי וג'ייקוב. ב-31 בדצמבר 2000, אביה של גילורי נפטר מסרטן בגיל 53.
גילורי למדה בבית הספר גרשאם (אנ') בעיירה הולט (אנ'), נורפוק, שם השתתפה בהפקות רבות של בית ספר. היא החלה לרכוב על סוסים בגיל שנתיים. בגיל 14 היא קיבלה סוס, שאותו כינתה "שוער הלילה", על שם הסרט "שוער הלילה"; גילורי הייתה מעריצה של השחקנית שרלוט רמפלינג.
קריירה

גילורי הסבירה כי היא החלה לשחק "מכיוון שרציתי לדעת איך זה להיות אנשים אחרים. כי אולי אני לא אוהבת את עצמי". בשנת 1993 גילורי ערכה את הופעת הבכורה של בעיבוד טלוויזיוני לרומן Riders של ג'ילי קופר, לאחר שהמלהקים חיפשו שחקנית צעירה שידעה לרכוב על סוסים. הופעתה בתפקיד זה הובילה אותה לעוד תפקיד קטן במיני-סדרה The Buccaneers לצד מירה סורבינו.
לפני שהחלה את קריירת הדוגמנות ובתחילת קריירת המשחק שלה היא עבדה כמלצרית. בשנותיה הראשונות במקצוע היא שיחקה בתפקידים קולנועיים וטלוויזיוניים קטנים ב-The Future Lasts a Long Time משנת 1996, ב-The Rules of Engagement ו-Star! Star! משנת 1999, ב-Kiss Kiss, ב-The 3 Kings וב-Two Days, Nine Lives משנת 2000. בשנים אלו החליטה להמשיך עם קריירת המשחק שלה.
היא המשיכה לשחק, והפעם בתפקיד יותר משמעותי במותחן הבריטי Sorted משנת 2000. בשנת 2001, גילורי המשיכה לגלם תפקידים אחרים בעיקר בסרטים בריטים, כולל Oblivious, Late Night Shopping, The Last Minute ו-Superstition. בשנת 2002, גילורי הופיעה לצד גאי פירס וג'רמי איירונס בסרט מכונת הזמן. היא שמחה לקחת חלק בסרט עם קנה מידה גדול יותר, לאחר ששיחקה בסרטים עצמאיים דלי תקציב. בסרט זה היא גילמה את דמותה של אמה, ארוסתו של דמותו של פירס בסרט.
בשנת 2003, גילורי שיחקה תפקיד קטן בסרט אהבה זה כל הסיפור. מאוחר יותר באותה השנה, כיכבה גילורי בתפקיד הראשי במיני-סדרה "הלנה מטרויה". הסדרה מבוססת בעיקר על היצירה האפית "איליאדה" של הומרוס ומתרכזת בעיקר בחיים המיתולוגיים של הלנה. "הלנה מטרויה" הייתה מועמדת בקטגוריה למיני-סדרה הטובה ביותר בפרס סטלייט.
בשנת 2004, גילורי קיבלה את תפקידה ההוליוודי הגדול הראשון, היא לוהקה לגלם את דמותה של ג'יל ולנטיין, אחת מהדמויות הראשיות בעיבוד הקולנועי למשחק הווידאו האויב שבפנים בסרט ההמשך 'האויב שבפנים: אפוקליפסה'. יוצרי הסרט חיפשו באופן נרחב אחר שחקנית שתגלם את הדמות ממשחק הווידאו ומצאו את דמות זו בגילורי, שהייתה חייבת "לא רק לספק צופי הסרט בבתי הקולנוע אלא גם את הגיימרים".
בשנת 2006, גילורי לוהקה לקאסט של סרט הפנטזיה אראגון, עיבוד קולנועי לרומן בעל אותו השם מאת הסופר האמריקאי כריסטופר פאוליני. היא גילמה את דמותה של 'אריה דרוטנינגו', נסיכה אלפית. אראגון לא התקבל בביקורות חיוביות על ידי מבקרי קולנוע, אך הועמד לפרס סאטורן 2006 בקטגוריית סרט הפנטזיה. הסרט גרף כ-75 מיליון דולר בארצות הברית ו-173.9 מיליון דולר בשאר העולם, הסרט הגיע להכנסה כללית של 249 מיליון דולר ברחבי העולם.
גילורי חזרה לככב בתפקיד מרכזי בסרט החמישי בסדרת הסרטים של האויב שבפנים בסרט משנת 2012 - "האויב שבפנים: הגמול".
בשנים 2015 עד 2018, גילמה גילורי את דמותה של נטלי ילברטון בסדרת המתח הפסיכולוגי "רצח בדם קר", תפקיד אשר גילמה במשך 3 עונות עד לסיומה.
חיים אישיים

גילורי נישאה לשחקן ניק מורן (אנ') ביולי 1997; הם התגרשו בשנת 2000.
בשנת 2000, גילורי החלה לצאת עם השחקן האנגלי אנזו צ'ילנטי (אנ'), והם נישאו ב-17 באוגוסט 2002. בני הזוג הופיעו בסרט "Late Night Shopping" (אנ') משנת 2001, והמשיכו להופיע יחד ביצירות שונות. באוגוסט 2004, גילורי וצ'ילנטי השתתפו בטור דה פראנס כדי לגייס כסף לצדקה. ב-1 בפברואר 2011 ילדה גילורי בנות תאומות, ולנטינה ולוסיה צ'ילנטי, הנקראות על שם סבתה וואחותה הגדולה שהיו גם אחיות תאומות. בני הזוג מתגוררים עם בנותיהן לסירוגין בלונדון ובלוס אנג'לס.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1999 | Star! Star! | לו |  |
| 2000 | Sorted | סאני |  |
| 2000 | The 3 Kings | רוקסן |  |
| 2001 | Kiss Kiss (Bang Bang) | קאט |  |
| 2001 | Two Days, Nine Lives | קייט |  |
| 2001 | The Last Minute | נערת הקיאקים |  |
| 2001 | Late Night Shopping | סוזי |  |
| 2001 | Superstition | ג'ולי מקולו |  |
| 2002 | מכונת הזמן | אמה |  |
| 2003 | עקרונות התשוקה (אנ') | ג'ולייט |  |
| 2003 | אהבה זה כל הסיפור | חברה של ג'יימי |  |
| 2004 | האויב שבפנים: אפוקליפסה | ג'יל ולנטיין (אנ') |  |
| 2005 | Silence Becomes You | גרייס |  |
| 2006 | Rabbit Fever | קריינית חדשות |  |
| 2006 | אראגון | אריה |  |
| 2007 | El Corazón De La Tierra | קת'רין |  |
| 2008 | לב של דיו (אנ') | רזה |  |
| 2010 | Perfect Life | אן |  |
| 2010 | Gunless | ג'יין |  |
| 2010 | האויב שבפנים: החיים שאחרי | ג'יל ולנטיין (אנ') |  |
| 2011 | ביג באנג (אנ') | ג'ולי קסטרל |  |
| 2012 | האויב שבפנים: הגמול | ג'יל ולנטיין (אנ') |  |
| 2013 | The List | אליסון קורווין |  |
| 2014 | The Goob | ג'נט |  |
| 2014 | Being American | סוזן |  |
| 2015 | The Wicked Within | בת'אני | גם מפיקה |
| 2015 | גורד שחקים (אנ') | אן שרידן |  |
| 2016 | Dream On | לזלי ריצ'רדסון |  |
| 2016 | אל תנתק (אנ') | מיס קולביין |  |
| 2016 | The Warriors Gate | אנני ברונסון |  |
| 2016 | Abduct | אנג'ליקה דארק |  |
| 2019 | Nuclear | אמא |  |
| 2019 | Crystal's Shadow | אנג'ליקה דארק |  |
| 2019 | Remember Me | סלמה |  |
| 2020 | Son of the South | ג'סיקה מיטפורד (אנ') |  |
| 2020 | Honiton |   | סרט קצר; במאית |
| 2021 | קליפורד הכלב האדום הגדול | מגי הווארד |  |
| 2021 | Defining Moments | ליסה |  |
| 2021 | A Banquet | הולי יוז |  |
| 2023 | אימה במצולות: התהום | הילרי דריסקול |  |
| 2023 | The Performance | שרה |  |
| TBA | One of Us |  |  |
| TBA | The Last Moon |  |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1993 | Riders | פנילה מקסוול | סרט טלוויזיה של ITV |
| 1995 | מעמד וממון (אנ') | ליידי פליסיה | מיני-סדרה |
| 1996 | In Suspicious Circumstances | בסי סמית' | פרק: "Dearest Pet" |
| 1996 | Out of Sight | אינגריד | 2 פרקים |
| 2000 | Take a Girl Like You | ג'ני באן | מיני-סדרה |
| 2003 | הלנה מטרויה | הלנה | מיני-סדרה |
| 2004 | Beauty | קטי וורדל | סרט טלוויזיה של ITV |
| 2005 | מיס מארפל (אנ') | ג'וליה סימונס | פרק: "A Murder Is Announced" |
| 2005 | המלכה הבתולה (אנ') | לטיס נוליס (אנ') | מיני-סדרה |
| 2008 | מחשבות פליליות | קייט ג'וינר | 3 פרקים |
| 2009 | Virtuality | ריקה גודארד | סרט טלוויזיה של Fox |
| 2010 | פרשיות סמויות | סופי ג'קלין | פרק: "What Is and What Should Never Be" |
| 2010 | CSI | קייסי מונהאן | פרק: "Shock Waves" |
| 2013 | לות'ר | מארי דיי | תפקיד ראשי (עונה 3); 4 פרקים |
| 2014 | להאמין (אנ') | מורי | פרק: "Pilot" |
| 2015–2018 | רצח בדם קר | נטלי ילברטון | תפקיד ראשי (3 עונות); 24 פרקים |
| 2016–2018 | Stan Lee's Lucky Man | אווה אלכסנדרי | תפקיד ראשי (3 עונות); 28 פרקים |
| 2020 | לגדול בין זאבים | מארי | פרק: "Pentagram" |
| 2023 | סילו (אנ') | האנה ניקולס | 2 פרקים |
סילבי וראייט

| --- | --- |

 לידה:  28 באפריל 1951 Kehra, אסטוניה 
 פטירה:  28 ביוני 2013 (בגיל 62) טאלין, אסטוניה 
 מקום קבורה:  Metsakalmistu 
 מוקד פעילות:  אסטוניה, ברית המועצות 
 תקופת הפעילות:  1972–2013 (כ־41 שנים)
 מקום לימודים:  Kehra Secondary School, אוניברסיטת טרטו 
 סוגה:  מוזיקת פופ 
 שפה מועדפת:  אסטונית, רוסית, אנגלית 
 כלי נגינה:  פסנתר 
 פרסים והוקרה:  מסדר הכוכב הלבן, דרגה 5 
 פרופיל ב-IMDb
 
סילבי וראייט (באסטונית: Silvi Vrait;‏ 28 באפריל 1951 – 28 ביוני 2013) הייתה זמרת אסטונית.
ביוגרפיה

וראייט נולדה בעיירה במחוז האריו, בהיותה תלמידה בבית ספר היא למדה נגינה על פסנתר, אחרי כן היא למדה פילולוגיה אנגלית באוניברסיטת טרטו.
היא לימדה אנגלית בבית ספר ולאחר מכן עסקה בהדרכה קולית בבית ספר למוזיקה.
ב-1972 הופיעה לראשונה כזמרת בטלוויזיה, מ-1976 ועד 1983 הופיעה בתיאטרון בטרטו.
בסוף שנות ה-80 הייתה דמות פעילה באירועי "מהפכת הזמר" (אנ') שהובילו לעצמאותן של המדינות הבלטיות.
היא לקחה חלק במגוון מחזות זמר ומופעי אופרה וביניהם פורגי ובס, קברט, המלך ואני, שיקגו וצלילי המוזיקה.
הייתה לראשונה לייצג את אסטוניה באירוויזיון באירוויזיון 1994 עם השיר "Nagu merelaine", והיא זכתה במקום ה-24 והלפני אחרון עם שתי נקודות בלבד.
בשנת 2013 אושפזה וראייט עם גידול מוחי שבעקבותיו נפטרה ב-28 ביוני 2013, בגיל 62. היא הותירה אחריה בן.
הערות שוליים

↑  Suri lauljanna Silvi Vrait | Elu, elu.ohtuleht.ee, ‏28 ביוני 2013 (באסטונית)
| --- | --- |
בקרת זהויות :  GND: 1186865245  LCCN: no2018006683  MusicBrainz: b1a4351b-c42d-4fe6-8b8e-1a0de06966d3  VIAF: 5930149544605800490005   WorldCat (עם VIAF): 5930149544605800490005
סיפור לפני השינה

אב מקריא לבתו מהספר "דירה להשכיר", מאת לאה גולדברג
סיפור לפני השינה במאה ה-19. ציור מאת הצייר הגרמני פליקס שלזינגר
קריקטורה על סיפורים לפני השינה המבוססת על הסיפור "שלושה חזירונים קטנים". תרגום:”היה היו שלושה חזרזירונים, אז אכלתי אותם. סוף הסיפור. עכשיו לך לישון!”
סיפור לפני השינה הוא פרקטיקה של סיפור סיפורים לילדים בשעת השינה שלהם כדי להכינם לישון. בדרך כלל נהוג לספר סיפורים לפני השינה לילדים מגיל ינקות ולאורך גיל הילדות, כאשר עם התבגרותו של הילד הולכים ומתמעטים המקרים שבהם מספרים לו סיפור לפני השינה.
טכניקות

יש המקריאים סיפורים לפני השינה מתוך ספר, ויש הממציאים ומאלתרים סיפורים בדיוניים. אורכו של סיפור הוא לרוב קצר למדי, כמספר דקות, ולרוב יש לסיפור סוף טוב. צורה אחרת של קריאה לפני השינה היא באמצעות סיפורים ארוכים יותר, תוך חלוקתם למספר חלקים, כך שהילדים יכולים לצפות להמשך הסיפור בלילה הבא.
לרוב, ההורה, או הדמות המטפלת, הם אלה שמספרים את הסיפור לפני השינה. קריאת סיפור לילדים היא נוהג קבוע בקרב משפחות רבות. במחקרים וסקרים שונים עולים נתונים מגוונים לגבי אחוז ההורים הקוראים בערב לילדיהם. באופן כללי נמצא כי מעל מחציתם עושים זאת עד גיל 4, והאחוז יורד לאורך שנות בית הספר היסודי, אז הורים רבים חשים כי הילדים כבר יכולים לקרוא בעצמם.
בשנות האלפיים, קיימים גם ערוצי טלוויזיה ותחנות רדיו שמשדרים סיפור לפני השינה, אך נראה כי שמיעת סיפורים בדרך זאת משפיעה פחות על הילד בהיבט הרגשי, מכיוון שבתשדירים אלה אין קשר אישי בין המספר לילד.
תועלת

לסיפורים לפני השינה יש יתרונות רבים, להורים ולילדים כאחד. לשגרה קבועה של סיפורים לפני השינה, בשעת השינה, יש השפעה מרגיעה, וקולו המרגיע של אדם המספר סיפור מסייע לילד להירדם בקלות רבה יותר. בהיבט הרגשי, הקראת סיפור תורמת לחיזוק הקשר בין הדמות המטפלת לבין הילד.
במחקרים נמצא שהקראה קבועה של סיפורים לילדים לפני השינה בפרט, ולאורך היום בכלל, היא בעלת תרומה משמעותית לחשיפה של הילד לאוריינות מגיל צעיר, להקניית מודל הורי לקריאה, ולפיכך להקניית מוטיבציה של הילד לקריאה בעצמו. הקראה זו אף תורמת לשיפור מיומנויות הקריאה ולהישגים טובים יותר של הילד בתחום זה בבית הספר. הקראת סיפור לפני השינה, בדומה לפעילויות משותפות רבות נוספות של ההורים עם הילדים, היא בעלת משמעות רבה להתפתחותם של הילדים.
אטימולוגיה

המונח "סיפור לפני השינה" (באנגלית: "Bedtime story") נטבע על ידי סופרת הילדים והעיתונאית הגרמנייה ממוצא יהודי יֶלה לפמן (Jella Lepman;‏ 1891–1970), שפתחה את ספריית הילדים הבינלאומית הגדולה בעולם בגרמניה, ופרסמה מספר כרכים של סיפורים לפני השינה שאספה לאורך השנים. השימוש במונח זה נפוץ מאז שנות ה-50.
ראו גם

שיר ערש
שעת השינה
הערות שוליים

1 2  כרמית ספיר ויץ, משחקי מילים: איך מלמדים תינוקות לאהוב סיפורים, באתר nrg‏, 25 ביולי 2010
↑  Plenty of parents still read with their kids, באתר Mtstandard
1 2  Bedtime stories can help with school results, באתר iol
↑  Bedtime stories key to children's reading, claims research, באתר EBSCO
↑  Scottish research shows importance of bedtime stories
| --- | --- |
בקרת זהויות :  GND: 4317539-9
סימן הטעמה עילי כפול

| סימן הטעמה עילי כפול |
| --- | --- | --- | --- | --- | --- | --- |
˝
| סימני פיסוק | סימני כתב נוספים |  |  |  |  |  |
|  נקודה .   פסיק ,   נקודה ופסיק ;   סוגריים ( ) [ ] { }  נקודתיים :   מקף ־   שלוש נקודות …   קו מפריד –   סימן שאלה ?   סימן קריאה !   אפוסטרוף ’   גרש ׳   גרשיים ״   מירכאות “ ” ‘ ’   לוכסן /   סימן תמיהה ?!   |  אמפרסנד (סימן "וגם")  &   כוכבית *   כרוכית @   לוכסן שמאלי \   צלבון (פגיון) † ‡   מעלה °   סולמית #   טילדה ~   קו תחתון _   קו ניצב | ¦   פילקרו ¶   גג ˆ   סימן קרט ^   תבליט רשימה •   סימן נומרו №   סימן הסעיף §   אחוז %   פרומיל ‰   רבבית ‱   סימן מטבע ¤   שקל ₪  דולר $  סמל סימן מסחרי ™  סמל סימן מסחרי רשום ®  סמל זכויות יוצרים ©  |  |  |  |  |  |
|  סימן קריאה הפוך ¡  סימן שאלה הפוך ¿  סימן אירוניה ⸮  |  אמפרסנד (סימן "וגם")  &   כוכבית *   כרוכית @   לוכסן שמאלי \   צלבון (פגיון) † ‡   מעלה °   סולמית #   טילדה ~   קו תחתון _   קו ניצב | ¦   פילקרו ¶   גג ˆ   סימן קרט ^   תבליט רשימה •   סימן נומרו №   סימן הסעיף §   אחוז %   פרומיל ‰   רבבית ‱   סימן מטבע ¤   שקל ₪  דולר $  סמל סימן מסחרי ™  סמל סימן מסחרי רשום ®  סמל זכויות יוצרים ©  |  |  |  |  |  |
מקלדת הונגרית
שלט בפארואזית עם ő
סימן הטעמה עילי כפול ( ˝ ) הוא סימן דיאקריטי בכתב לטיני. סימן זה נמצא בשימוש בעיקר בהונגרית כתובה.
היסטוריית פיתוח הסימן הדיאקריטי ˝

סימני הטעמה הופיעו לראשונה בהונגרית אורתוגרפית במאה ה-15 בכתבי יד של התנועה ההוסיטית. בהתחלה, רק Áá ו-Éé סומנו, מאחר שהיו שונים גם בצורת הביטוי וגם במהותם בתוך המילה בה נכתבו. מאוחר יותר במאה ה-15 הופיעו גם Íí, Óó ו-Úú. במאה ה-18, לפני שההונגרית האורתוגרפית הפכה להיות קבועה ומוסכמת על ידי כל דובריה, צורפו להונגרית האורתוגרפית U ו-O עם אומלאוט וסימן הטעמה עילי (ǘ ו-ö́). במאה ה-19 הציגו טיפוגרפים הונגרים את סימן ההטעמה העילי הכפול כפתרון יותר אסתטי לכתיבת התנועה.
סימני הטעמה להדגשת תנועות בהונגרית

| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
| תנועה רגילה | Aa | Ee | Ii | Oo | Uu | Öö | Üü |
| תנועה מוארכת | Áá | Éé | Íí | Óó | Úú | Őő | Űű |
סלובקית

בתחילת שנות ה-20, האות Aa) A̋ a̋ עם סימן הטעמה עילי כפול) הייתה בשימוש כגרסה מוארכת של Ää. השימוש היה לייצוג התנועה /:æ/ ב-IPA (אלפבית פונטי בינלאומי), בעיקר במילים שאולות.
פארואזית

כתב יד דני קלאסי משתמש ב-"Óó" בשביל "Øø", אשר הופך לבעיה בעת כתיבת פארואזית במסורת דומה, כאשר יש לציין ש-"Óó" הוא חלק מן האלפבית הפארואזי. לכן Őő משמש לעיתים לכתיבת "Øø" בפארואזית.
טון דיבור

אלפבית ה-IPA (אלפבית פונטי בינלאומי) ורבים אחרים משתמשים בשתי מערכות כדי לציין את הטון: מערכת דיאקריטית ומערכת אלפבית תוספתי. במערכת דיאקריטית, סימן הטעמה עילי כפול מייצג טון גבוה במיוחד.
כתיבת סימן הטעמה עילי כפול במחשב

לכתיבת O גדולה עם סימן הטעמה עילי כפול יש לכתוב כטקסט רגיל 0150, ולאחר הכתיבה ללחוץ Alt+X במקלדת. ל-O קטנה במקום לכתוב 0150 יש לכתוב 0151 וללחוץ במקלדת Alt+X. לכתיבת U גדולה יש לעשות את אותו תהליך עם המספר 0170, ול-U קטנה יש לעשות את אותו תהליך עם המספר 0171. ב-Word לא קיים A עם סימן הטעמה ראשי כפול.
המספרים בקיצורי המקשים הם האותיות עם סימן ההטעמה העילי הכפול בכתב Unicode (יוניקוד).
לכתיבת סימן הטעמה עילי כפול בשילוב עם אות (כלומר לכתוב את האות ללא סימן ההטעמה הראשי הכפול ואחריה לכתוב את סימן ההטעמה הראשי הכפול), יש לכתוב את האות (U/u/O/o), וללא מרווח לכתוב 030B כטקסט רגיל, וללחוץ במקלדת Alt+X.
ראו גם

סימן דיאקריטי
הונגרית
סלובקית
פארואזית
אומלאוט
Ű
Ő
שפות אוראליות
שפות סלאביות
יוניקוד
סיפור ישן

| דירוגים מקצועיים> ציוני ביקורות.מקור | דירוגים מקצועיים> ציוני ביקורות.ציון |
| --- | --- |
יוסי חרסונסקי: 
סיפור ישן הוא סינגל שהוקלט על ידי הזמרים הישראלים עומר אדם ולירן דנינו. השיר יצא לאור ב-10 בספטמבר 2016 כסינגל השלישי מתוך אלבומו החמישי של עומר אדם, אחרי כל השנים, על ידי חברות התקליטים פליי רקורדס וארומה מיוזיק.
רקע וכתיבה

השיר נכתב על ידי אבי אוחיון והולחן והופק על ידי אסף צרויה. השיר הוא בסגנון הים-תיכוני.
הסינגל עצמו סוקר על ידי יוסי חרסונסקי אשר נתן לשיר ביקורת מעורבת והעניק לו שני כוכבי זהב וחצי מתוך חמישה.
בסמוך לצאתו כסינגל, עלה השיר לרשת הזרמת המדיה ספוטיפיי.
וידאו קליפ

טרם פרסום הווידאו קליפ המלא של השיר העלה אדם לערוץ היוטיוב שלו את האודיו הרשמי של השיר אשר מציג בתוכו את עטיפת הסינגל ואף את מילותיו של השיר.
נכון ל19 בספטמבר 2024, מונה הצפיות של הקליפ עומד על כ-28 מיליון.
מיקומי שיא

|   ‏‏‏  מצעדים שבועיים (2016)> מדינה |   ‏‏‏  מצעדים שבועיים (2016)> מצעד |   ‏‏‏  מצעדים שבועיים (2016)> מיקום שיא |   ‏‏‏  מצעדים שבועיים (2016)>  |
| --- | --- | --- | --- |
|  ישראל | מדיה פורסט ישראל | 3 |  |
|  ישראל | המצעד הרשמי של גלגלצ | 1 |  |
|   ‏‏‏  מצעדי סוף-שנה (2016)> מדינה |   ‏‏‏  מצעדי סוף-שנה (2016)> מצעד |   ‏‏‏  מצעדי סוף-שנה (2016)> מיקום שיא |   ‏‏‏  מצעדי סוף-שנה (2016)>  |
| --- | --- | --- | --- |
|  ישראל | מדיה פורסט ישראל | - |  |
|  ישראל | גלגלצ | 11 |  |
|  ישראל | mako | 8 |  |
הערות שוליים

↑  סיפור ישן, באתר יוסמיוסיק, ‏2016-09-16
↑  סיפור ישן, נבדק ב-2020-03-03
1 2   עומר אדם ולירן דנינו - סיפור ישן, סרטון  באתר יוטיוב (אורך: 4:02)
| עומר אדם |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | נמס ממך • ילד טוב ילד רע • מוזיקה ושקט • מודה אני  • אחרי כל השנים • Omer • סוף העולם |  |
| מיני אלבומים | 5 בום! • The 8 • ‏3 • לכאורה • חמישה לילות |  |
| אלבומי הופעה | מהפכה! (Live) • אחרי כל השנים (Live) |  |
| ערכים קשורים | NMC • אסף אטדגי • כוכב נולד |  |
| עומר אדם - שירים |
| --- | --- | --- |
| נמס ממך | "להאבד ברוח" • "אל תבכי" • "את בליבי" • "נמס ממך" • "הופה" |  |
| ילד טוב ילד רע | "מאושרת" • "קסם" • "מיליון נשיקות" • "בואי עכשיו" • "ילד טוב בגוף של ילד רע" • "בניתי עלייך" |  |
| מוזיקה ושקט | "מאמי זה נגמר" • "וואי לי" • "מתקרבת מתרחקת" • "נסיכה" • "כמו בימים" • "כובשת" • "תל אביב" • "תרחמי עליי" • "שקט" • "לבדי" |  |
| מודה אני | "נועצת מבט" • "מהפכה של שמחה" • "אחי" • "אז הלכתי" • "בוקרשט" • "היא רק רוצה לרקוד" • "עצוב לי שזה ככה" |  |
| אחרי כל השנים | "אחרי כל השנים" • "שדות של תירוצים" • "סיפור ישן" • "פוליטיקה וסקס" • "מביט מהצד" • "בסוף הכל חולף" |  |
| 5 בום! | "טמפרטורה" • "תיתן לה פרחים" • "שיר הרווק" • "תגידו לה / אהבה מטורפת" • "יום השישי" |  |
| Omer | "פעם בחיים" • "שני משוגעים" • "חברות שלך" • "אוהבת אותי אמיתי" • "בחורים טובים" • "רחוק מכולם" • "מאושרת בלעדיי" • "תגידי לי שטוב לך" • "חברות שלך 2" • "יעשו לנו כבוד" • "ניפגש בשמחות" • "כתבתי עלייך שיר" • "Beg" • "מים שקופים" • "שגרה מפוארת" |  |
| The 8 | "פסקול חיי" • "מה שנפל מהידיים" |  |
| סוף העולם | "אני" • "התעוררתי עם נמר" • "DXB to TLV" |  |
| חמישה לילות | "מבת ים ועד הנצח" ‏•‏‏ "אקדח" ‏•‏‏ "כסף או דמעות" ‏•‏‏ "לילות וקללות" ‏•‏‏ "רק שלך" |  |
| סינגלים אחרים | "Paradise" • "מזל" • "ככה זה מרגיש להתאהב" • "לא הפסקתי לחפש אותך" • "לרקוד ולזוז" • "לעולם בעקבות השמש" • "הלב שלי" • "יש לנו את הכוח" • "יש דברים שלא עושים" • "שירו של שפשף" • "קוקוריקו" • "תמחל לי" • "הנשיקות שלי" • "על מה בנות חושבות בלילה" • "פרצופים" • "Dale Mami" • "קאקדילה" • "יהיה טוב & מים שקופים" • "תרקוד לנצח" • "ואיך שלא" • "צמוד צמוד" • "ראיתי עולם" • "עברנו הכל" |  |
| השתתפות בסינגלים | "השתגע העולם" |  |
| שירים אחרים | "אהבתי לך" |  |
| לירן דנינו |
| --- | --- | --- |
| אלבומים | "לירן דנינו" |  |
| מיני-אלבומים | "מי שאנחנו" |  |
| סינגלים | "עדיין ריק" • "ללכת" • "כל המילים" • "אין לי כוח" • "חוזר אלייך" • "שמלה כחולה" • "עם הזמן" • "הרבה ממך נשאר" • "יש לך הכל" • "סיפור ישן" (עם עומר אדם) • "יש ימים" • "משאירים לאחרים" • "אחת כמוני" • "צמאה לאהבה" • "לילות באמסטרדם" • "אם מחר אני מת" • "באך" |  |
| השתתפות בסינגלים | "מאושרים" |  |
עווית קריקופרינגיאלית

| --- | --- |
 תחום:  רפואת אף אוזן גרון 
 מיקום אנטומי:  הסוגר הוושטי העליון 
 סיווגים
 ICD-10:  K22.4 
 
עווית קריקופרינגיאלית היא עווית בלוע, בשריר של הסחוס הטבעתי (Cricopharyngeus muscle). מדובר במצב שגורם אי נוחות ללוקה בו, אולם במרבית המקרים אינו מזיק וחולף עם הזמן.
פיזיולוגיה

הוושט מורכב משני סוגרים – השריר הסוגר העליון (Oropharyngeal Dysphagia) והשריר הסוגר התחתון. במצב הטבעי, שני שרירים אלו מתכווצים באופן תדיר, למעט בעת בליעת מזון, אז הם נרפים על מנת לאפשר את מעבר המזון אל עבר הקיבה. מיד לאחר מעבר המזון, השרירים מתהדקים בחזרה על מנת למנוע מעבר חומרים מן הקיבה לכיוון הלוע. כאשר ישנה לקות בתפקוד שרירים אלו, עלול האדם ללקות בעווית.
תסמינים

תחושת "גוש" בגרון, לרוב בסמוך לסחוס הטבעתי, הגורמת לאי-נוחות. ניתן לדמות את התחושה כאשר לוחצים על סחוס הצוואר מתחת לפיקת הגרגרת.
תחושת נפיחות בגרון.
קשיים בבליעת רוק, בניגוד לבליעה של מזון (שעשויה אף להיטיב עם אי-הנוחות).
התסמינים מחריפים בדרך כלל בשעות הלילה, ועשויים להיות מושפעים גם מלחץ נפשי. תסמינים אלו אינם בהכרח קבועים, ועשויים להמשך זמן ממושך.
עמוד השילוש הקדוש באולומואוץ

עמוד השילוש הקדוש באולומואוץ (צ'כית: Sloup Nejsvětější Trojice v Olomouci) הוא מונומנט בארוק דתי שנבנה באולומואוץ (כיום צ'כיה) בין 1716 ל-1754. מטרתו העיקרית של העמוד הייתה להלל ולשבח את הכנסייה והאמונה הקתוליות, בעיקר כהוקרת תודה על סיום המגפה שפגעה במוראביה בין 1714 ל-1716. העמוד היה גם סמל של פטריוטיזם מקומי, כיוון שכל האמנים ובעלי המלאכה היו תושבי אולומואוץ, ורוב הקדושים המתוארים על הפסל קשורים לאולומואוץ בדרך כלשהי.
העמוד הוא אחד הפסלים הגדולים ביותר בצ'כיה. בשנת 2000 הוא הוכרז על ידי אונסק"ו כאתר מורשת עולמית, ובנימוקי ההכרזה נאמר עליו ”אחת מהדוגמאות יוצאות הדופן לשיא של התבטאות האמנות הבארוק במרכז אירופה”.
היסטוריה

בעקבות כיבושה של אולומואוץ על ידי שוודיה במהלך מלחמת שלושים השנים נחרבה רוב העיר, וכמעט כל אוכלוסייתה נמלטה. למרות זאת אולומואוץ עדיין שימשה מרכז דתי חשוב, והיה זה אחד מהגורמים שהובילו לשגשוגה מחדש. מתאר הרחובות מימי הביניים לא השתנה במידה רבה במהלך השיקום שלאחר המלחמה. אולם, בשנים שלאחר המלחמה נבנו מספר מבני ציבורי ומבנים פרטיים מרשימים בסגנון הבארוק. עמוד השילוש הקדוש הוא חלק מקבוצת מונומנטים, כגון עמודים ומזרקות, שאפיינה את הבנייה הבארוקית.
ב-29 באוקטובר 1715 הוגשה למועצת העיר של אולומואוץ תוכנית של אמן האבן המקומי ואצלב רנדר, שבה פירט כיצד בכוונתו לבנות עמוד מפואר בעל מאפיינים דתיים. המועצה נתנה את הסכמתה, והעבודות החלו ב-1717 במימונו ובביצועו של רנדר. רנדר הלך לעולמו ב-1733, כאשר העמוד היה בגובה של בניין בן קומה אחת, שבתוכו קפלה וליבת אבן מרכזית, וכלל עיטורי אבן מורכבים. הקישוטים שהיו על העמוד בשלב זה הוכנו על ידי אמן התגליפים המקומי פיליפ סאטלר.
רנדר הורה בצוואתו להקדיש את רוב רכושו לצורך השלמת העבודות. בין 1745 ל-1752 הושלמו הגילופים הנחוצבים על ידי האמן המורבי אונדז'יי זאהנר. באמצע המאה ה-18 נוצקו מנחושת החלק העליון והחלק המייצג את עליית הבתולה מרי, וצופו בזהב על ידי הצורף סימון פורסטנר. העמוד קודש ב-9 בספטמבר 1754 בנוכחותם של פרנץ הראשון, קיסר האימפריה הרומית הקדושה, ואשתו הקיסרית מריה תרזה.
העיר אולומואוץ הייתה נתונה במצור של הצבא הפרוסי ב-1758, ובמהלך המצור העמוד נפגע מספר פעמים מירי תותחים. תושבי אולומואוץ החליטו לגשת אל הגנרל ג'יימס פרנסיס אדוארק קית' שפיקד על הכוח הפרוסי, וביקשו ממנו שלא יפגע במונומנט המקודש. קית' נעתר לבקשתם. זמן קצר לאחר המלחמה העמוד שוקם, ובבסיסו נקבר העתק של כדור אבן כתזכורת למלחמה.